Valsts statistikas pārskatu par Bāriņtiesu darbu 2020.gadā analīze

Saskaņā ar Bāriņtiesu likuma 2.panta pirmajā daļā noteikto, bāriņtiesa ir novada vai republikas pilsētas pašvaldības izveidota aizbildnības un aizgādnības iestāde. Atbilstoši minētā likuma 4.pantā noteiktajiem bāriņtiesas darbības principiem, bāriņtiesa savā darbībā pamatojas uz normatīvajiem aktiem un prioritāri nodrošina bērna vai aizgādnībā esošās personas tiesību un tiesisko interešu aizsardzību. Bāriņtiesa savas kompetences ietvaros, aizstāvot bērna un aizgādnībā esošās personas intereses, izlemj ar aizbildnību, aizgādnību, adopciju vai ar aizgādību saistītos jautājumus, kā arī īsteno citus normatīvajos aktos paredzētos bērna vai aizgādnībā esošās personas personisko interešu aizsardzības pasākumus.

Pamatojoties uz 2017.gada 20.jūnija Ministru kabineta noteikumiem Nr.352 “Noteikumi par oficiālās statistikas veidlapas paraugu bāriņtiesas darbības jomā un veidlapas aizpildīšanas un iesniegšanas kārtību”, Valsts bērnu tiesību aizsardzības inspekcijā (turpmāk – VBTAI) 2021.gada februārī saņemti **117 bāriņtiesu** pārskati par darbu 2020.gadā.

Ievērojot 2005.gada 29.novembra Ministru kabineta noteikumu Nr.898 „Valsts bērnu tiesību aizsardzības inspekcijas nolikums” (turpmāk – inspekcijas nolikums) 2.2.punktā un Bāriņtiesu likuma 5.panta pirmajā daļā noteikto, VBTAI nodrošina normatīvo aktu ievērošanas uzraudzību un kontroli bērnu tiesību aizsardzības un bāriņtiesu darbības jomā, tajā skaitā uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību.

 Atbilstoši VBTAI funkcijām un uzdevumiem, kas paredzēti inspekcijas nolikumā, VBTAI tostarp analizē situāciju bērnu tiesību aizsardzības jomā, kā arī informē sabiedrību VBTAI kompetences jomā.

Bāriņtiesu pārskati par darbu sniedz informāciju par būtiskākajām tendencēm bērnu un aizgādnībā esošu personu tiesību un interešu aizsardzībā, tādos bāriņtiesu darbības virzienos kā aizgādības tiesību pārtraukšana un atjaunošana vecākiem, bērnu ārpusģimenes aprūpe, aizgādnība, ārpusģimenes aprūpes pakalpojuma nodrošinājums, bērnu nodošana citas personas aprūpē, kā arī informācija par bāriņtiesu lēmumiem un to pārsūdzību.

Bāriņtiesu pārskatu par darbu 2020.gadā analīzē tiek izmantots statistikas datu salīdzinājums 4 gadu periodā, izņemot jomas, kur statistikas dati iepriekšējos gados nav iegūti, ievērojot, ka pēc normatīvo aktu izmaiņām no 2017.gada veidlapa ir tikusi papildināta ar iepriekšējos gados neiekļautām sadaļām.

**Satura rādītājs**

[1.Ģimenes, kurās netiek pietiekami nodrošināta bērna attīstība un audzināšana 3](#_Toc41907161)

[2. Pārskats par bērna šķiršanu no ģimenes 4](#_Toc41907162)

[2.1. Bērna aizgādības tiesību pārtraukšana 4](#_Toc41907163)

[2.2. Pārtraukto aizgādības tiesību atjaunošana 9](#_Toc41907164)

[2.3.Aizgādības tiesību atņemšana vai atjaunošana vecākiem ar tiesas spriedumu 10](#_Toc41907165)

[3. Pārskats par bērnu ārpusģimenes aprūpi 13](#_Toc41907166)

[3.1.Ārpusģimenes aprūpē esošo bērnu skaits 13](#_Toc41907167)

[3.2. Adoptējamo bērnu skaits, kuri atrodas ārpusģimenes aprūpē 16](#_Toc41907168)

[3.3. Ārpusģimenes aprūpe pārskata gadā 18](#_Toc41907169)

[3.4. Ārpusģimenes aprūpē esoša bērna saskarsme ar vecākiem un citām personām pārskata gadā 19](#_Toc41907170)

[4. Pārskats par aizbildnības lietām 22](#_Toc41907171)

[4.1. Aizbildņu un aizbildnībā esošo bērnu skaits pārskata gadā 23](#_Toc41907172)

[4.2. Aizbildnības izbeigšanās pārskata gadā 24](#_Toc41907173)

[5. Pārskats par audžuģimeņu lietām 27](#_Toc41907174)

[5.1. Audžuģimeņu skaits pārskata gadā 28](#_Toc41907175)

[5.2. Bērnu turpmākā aprūpe pēc aprūpes audžuģimenē izbeigšanas 29](#_Toc41907176)

[6. Pārskats par bērna nodošanu citas personas aprūpē 31](#_Toc41907177)

[6.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā 31](#_Toc41907178)

[6.2. Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā 32](#_Toc41907179)

[7. Pārskats par adopcijas lietām 35](#_Toc41907180)

[7.1. Personu skaits, kas pārskata gadā ar bāriņtiesas lēmumu atzītas par adoptētājiem 35](#_Toc41907181)

[7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju 36](#_Toc41907182)

[8. Pārskats par aizgādnību 40](#_Toc41907183)

[9. Pārskats par nepilngadīgas personas bez pavadības (trešās valsts valstspiederīgie vai bezvalstnieki) lietām 43](#_Toc41907184)

[10. Pārskats par bāriņtiesu lēmumiem un lietām 45](#_Toc41907185)

[11. Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā 49](#_Toc41907186)

# Ģimenes, kurās netiek pietiekami nodrošināta bērna attīstība un audzināšana

Bērnu tiesību aizsardzības likuma 26.panta pirmajā daļā noteikts, ka ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Valsts un pašvaldība atbalsta ģimeni un sniedz tai palīdzību.

Bāriņtiesu likuma 17.panta 5.punktā noteikts, ka bāriņtiesa informē pašvaldības sociālo dienestu vai citu atbildīgo institūciju par ģimenēm, kurās netiek pietiekami nodrošināta bērna attīstība un audzināšana un kurām nepieciešama palīdzība. Tādējādi gadījumos, kad bāriņtiesa, izvērtējot iegūto informāciju un veicot riska novērtēšanu, konstatē, ka nav nepieciešams risināt jautājumu par aizgādības tiesību pārtraukšanu vecākiem, tā informāciju par ģimeni, kurā konstatēta nepietiekami nodrošināta bērna attīstība un audzināšana, nodod sociālajam dienestam.

Sociālo pakalpojumu un sociālās palīdzības likuma 11.panta 2.punktā noteikts, ka pašvaldības sociālā dienesta uzdevums ir sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi. Tādējādi sociālais darbs ar ģimenēm, kurās netiek pietiekami nodrošināta bērna attīstība un audzināšana, ir sociālā dienesta pienākums, ar mērķi preventīvi novērst apstākļus, kas ir par pamatu iespējamai bērnu šķiršanai no ģimenes.

Bāriņtiesu sniegtā informācija liecina, ka 2020.gadā pašvaldību sociālajiem dienestiem tika sniegta informācija par **1480 ģimenēm ar 2735 bērniem**, kurās konstatēti riski pienācīgai bērna aprūpei un audzināšanai. Salīdzinot ar 2019.gadu, bāriņtiesu redzes lokā 2020.gadā nonākušas par 42 riska ģimenēm ar 67 bērniem vairāk (sk.1.diagrammu).

1.diagramma

# 2. Pārskats par bērna šķiršanu no ģimenes

## 2.1. Bērna aizgādības tiesību pārtraukšana

Lai prioritāri nodrošinātu bērna tiesību un labāko interešu aizsardzību, noteiktos gadījumos normatīvie akti paredz bāriņtiesas tiesības lemt par bērna šķiršanu no ģimenes, pārtraucot vecākiem aizgādības tiesības.

Saskaņā ar Latvijas Republikas Civillikuma (turpmāk – Civillikums) 203.pantu, aizgādības tiesības vecākam tiek pārtrauktas, ja bāriņtiesa atzīst, ka:

1) ir faktiski šķēršļi, kas liedz vecākam iespēju aprūpēt bērnu;

2) bērns atrodas veselībai vai dzīvībai bīstamos apstākļos vecāka vainas dēļ (vecāku apzinātas rīcības vai nolaidības dēļ);

3) vecāks ļaunprātīgi izmanto savas tiesības vai nenodrošina bērna aprūpi un uzraudzību;

4) vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais;

5) konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu.

Aizgādības tiesības vecākam var tikt pārtrauktas arī gadījumos, kad vecāks ļaunprātīgi izmanto savas tiesības, nepildot tiesas nolēmumu lietā, kas izriet no aizgādības vai saskarsmes tiesībām, ja tas nodara būtisku kaitējumu bērnam un ja nepastāv otram vecākam šķēršļi īstenot bērna aprūpi. Gadījumā, ja vienam no vecākiem tiek pārtrauktas bērna aizgādības tiesības, aprūpi īsteno otrs vecāks, bet, ja arī tam ir šķēršļi, bāriņtiesa gādā par bērna ārpusģimenes aprūpi.

Saskaņā ar Bāriņtiesu likuma 22. panta pirmo prim pantu, bāriņtiesa, ierosinot lietu par bērna aizgādības tiesību pārtraukšanu vecākam, veic riska novērtēšanu (vecāka līdzatkarība, problēmas neatzīšana u.tml.), informē vecāku par sekām un uzdod viņam sadarbībā ar sociālo dienestu noteiktā termiņā novērst bērna attīstībai nelabvēlīgos apstākļus.

Administratīvā procesa likuma 59.panta pirmajā daļā noteikts, ka pēc administratīvās lietas ierosināšanas iestāde iegūst informāciju, kas saskaņā ar normatīvajiem aktiem ir nepieciešama, lai pieņemtu attiecīgo lēmumu. Līdz ar to bāriņtiesai, pirms lēmuma par bērna aizgādības tiesību pārtraukšanu pieņemšanas, nepieciešams iegūt vispusīgu un objektīvu informāciju izskatāmajā lietā, kas nepieciešama, lai noskaidrotu lietas izvērtēšanai būtiskos apstākļus un varētu pilnvērtīgi izvērtēt vecāka spējas veikt bērnu aprūpi, audzināšanu un uzraudzību.

 Ja lietas izskatīšanas gaitā vecāks nav novērsis bērna attīstībai nelabvēlīgos apstākļus un bērna palikšana ģimenē var radīt draudus bērna dzīvībai un veselībai, bāriņtiesa lemj par aizgādības tiesību pārtraukšanu vecākam un bērna šķiršanu no ģimenes.

Bāriņtiesu sniegtā informācija liecina, ka 2020.gadā bērnu aizgādības tiesības pārtrauktas līdzīgam skaitam vecāku kā 2019.gadā. 2020.gadā ar bāriņtiesas lēmumu bērna aizgādības tiesības pārtrauktas **1038 vecākiem** (554 mātēm un 484 tēviem), no vecāka šķirot **1170 bērnus**.

Analizējot kopumā saņemtos bāriņtiesu datus četru gadu perioda griezumā, novērojams, ka vecāku skaits, kuriem pārtrauktas bērnu aizgādības tiesības pakāpeniski ir samazinājies. Tāpat samazinājies bērnu skaits, kuru vecākiem pārtrauktas aizgādības tiesības.

 2.diagramma

No 2017.gada pārskatu par bāriņtiesu darbu veidlapā tiek iegūta arī informācija par to, cik no personām, kurām pārskata gadā ar bāriņtiesas lēmumu pārtrauktas bērna aizgādības tiesības, jau iepriekš pārtrauktas tā paša vai cita bērna aizgādības tiesības. Bāriņtiesu sniegtā informācija liecina, ka 2020.gadā tās bija **296 personas** jeb 28,52% no visām personām, kurām pārskata gadā pārtrauktas bērna aizgādības tiesības. Salīdzinot ar iepriekšējiem gadiem, vērojams šādu gadījumu skaita pieaugums (sk.3 diagrammu). 2019.gadā atkārtota aizgādību tiesību pārtraukšana bija 27,4% gadījumos no visiem vecākiem, kuriem tika pārtrauktas aizgādības tiesības, 2018.gadā – 25%, 2017.gadā – 19,7%.

3.diagramma

Kā redzams 4.diagrammā, visvairāk aizgādības tiesības tiek pārtrauktas attiecībā uz bērniem vecumā no 4 -12 gadiem. Visretāk aizgādības tiesības tiek pārtrauktas bērniem vecumā no 13-17 gadiem.

.

 4.diagramma

Bāriņtiesu pārskatos par darbu bāriņtiesas ir sniegušas datus par personām, kurām ar bāriņtiesas lēmumu pārtrauktas bērna aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu. Bērna aizgādības tiesību pārtraukšana vairumā gadījumu ir saistāma ar vecāku vardarbību pret bērniem – gan fizisku (bērna veselībai vai dzīvībai bīstams apzināts spēka pielietojums saskarsmē ar bērnu), gan seksuālu (bērna iesaistīšana seksuālās darbībās, ko bērns nesaprot vai kam nevar dot apzinātu piekrišanu), gan emocionālu (bērna pašcieņas aizskaršana vai psiholoģiska ietekmēšana (draudot viņam, lamājot, pazemojot viņu vai citādi kaitējot viņa emocionālajai attīstībai)) un/vai vecāku nolaidību – bērna aprūpes un uzraudzības pienākumu nepildīšanu.

5.diagrammā atspoguļotie dati liecina, ka no 2020.gadā, salīdzinot ar 2019.gadu nedaudz samazinājies šādu gadījumu skaits, tomēr palielinājies to personu skaits, par kurām bāriņtiesa informējusi tiesībsargājošās iestādes. Bērnu tiesību aizsardzības likuma 51.panta trešajā daļā paredzēts, ka katrai personai ir pienākums ziņot policijai vai citai kompetentai iestādei par vardarbību vai citu pret bērnu vērstu noziedzīgu nodarījumu. Bāriņtiesu likuma 17.panta 4.punktā paredzēts bāriņtiesas pienākums sadarboties ar policijas iestādēm, lai nodrošinātu bērna tiesību un interešu aizstāvību. Papildus jāuzsver, ka par personu, kas ir bijusi iespējami vardarbīga pret bērnu, informāciju tiesībsargājošajām institūcijām var būt jau sniegusi kāda cita institūcija (piemēram, sociālais dienests, krīzes centrs, ārstniecības iestāde u.c.) vai privātpersona – kāds no bērna radiniekiem, kaimiņiem, u.tml.. Tādējādi faktiskais personu skaits, kuras ir bijušas iespējami vardarbīgas pret bērnu, var būt arī lielāks, nekā bāriņtiesu pārskatos par darbu norādītais.

 5.diagramma

Saskaņā ar Bāriņtiesu likuma 23.panta pirmo daļu, ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par bērna aizgādības tiesību pārtraukšanu vecākiem.

Atbilstoši Bāriņtiesu likuma 23.panta 2.1 daļā noteiktajam, bāriņtiesa pirms vienpersoniska lēmuma pieņemšanas par bērna šķiršanu no ģimenes primāri izvērtē iespējas novērst dzīvības un veselības apdraudējumu bērnam paliekot ģimenē, un, ja to nav iespējams novērst ar līdzekļiem (pagaidu aizsardzība pret vardarbību, bērna nodošana citas personas, ar kuru bērnam ir emocionāla saikne, īslaicīgā aprūpē drošos apstākļos u.tml.), kuri mazāk ierobežo bērna tiesības uzaugt ģimenē, tā lemj par bērna šķiršanu no ģimenes. No minētā izriet, ka īpašos gadījumos, kad nepieciešama tūlītēja rīcība, lai novērstu būtisku bērna apdraudējumu, bāriņtiesas priekšsēdētājs un locekļi ir tiesīgi pieņemt vienpersonisku lēmumu par bērna aizgādības tiesību pārtraukšanu vecākiem.

2020.gadā pieņemti **359 vienpersoniskie** lēmumi par bērna aizgādību tiesību pārtraukšanu vecākiem, kas ir mazāk salīdzinājumā ar 2019.gada rādītājiem.

Analizējot kopumā bāriņtiesu iesniegtos datus četru gadu periodā, novērojams, ka bāriņtiesu vienpersoniski pieņemto lēmumu skaits, četru gadu periodā, pakāpeniski ir samazinājies (sk.6.diagrammu). Iespējams, ka samazināšanās tendence skaidrojama ar 2015.gada 3.decembra izdarītajiem grozījumiem Bāriņtiesu likumā. Proti, papildinot Bāriņtiesu likuma 22.pantu ar 1.1 daļu, ka bāriņtiesa, ierosinot lietu par bērna aizgādības tiesību pārtraukšanu vecākam, veic riska novērtēšanu (vecāka līdzatkarība, problēmas neatzīšana u.tml.), informē vecāku par sekām un uzdod viņam sadarbībā ar sociālo dienestu noteiktā termiņā novērst bērna attīstībai nelabvēlīgos apstākļus. Ja vecāks šajā termiņā kavējas novērst bērna attīstībai nelabvēlīgos apstākļus un bērna palikšana ģimenē var radīt draudus bērna dzīvībai un veselībai, bāriņtiesa lemj par aizgādības tiesību pārtraukšanu vecākam un bērna šķiršanu no ģimenes. Kā arī vienlaikus papildinot 23.pantu ar 2.1 daļu, proti, bāriņtiesa pirms vienpersoniska lēmuma pieņemšanas par bērna šķiršanu no ģimenes primāri izvērtē iespējas novērst dzīvības un veselības apdraudējumu bērnam, paliekot ģimenē, un, ja to nav iespējams novērst ar līdzekļiem (pagaidu aizsardzība pret vardarbību, bērna nodošana citas personas, ar kuru bērnam ir emocionāla saikne, īslaicīgā aprūpē drošos apstākļos u.tml.), kuri mazāk ierobežo bērna tiesības uzaugt ģimenē, tā lemj par bērna šķiršanu no ģimenes.

 6.diagramma

2019.gadā bāriņtiesas, izmantojot Bāriņtiesu likuma 19.1 pantā noteiktās tiesības bērna interesēs iesniegt tiesai pieteikumu par pagaidu aizsardzību pret vardarbību, ja bērna vecāks vai aizbildnis objektīvu iemeslu dēļ nav iesniedzis tiesai šo pieteikumu, ir **tiesā iesniegušas 14 pieteikumus** ar lūgumu nodrošināt pagaidu aizsardzību pret vardarbību, kas ir pēdējo trīs gadu laikā lielākais pieteikumu skaits (sk.7.diagrammu). 2020.gadā bāriņtiesu pieteikumi tiesai iesniegti 7 gadījumos saistībā ar fizisku vardarbību, 2 gadījumos attiecībā uz psiholoģisku vardarbību, 1 gadījumā saistībā ar seksuālu vardarbību, kā arī 4 gadījumos, kad konstatēta vairāku veidu vardarbība.

 7.diagramma

## 2.2. Pārtraukto aizgādības tiesību atjaunošana

Bērna atgriešana ģimenē un pārtraukto aizgādības tiesību atjaunošana ir viens no galvenajiem mērķiem pēc lēmuma par bērna aizgādības tiesību pārtraukšanu pieņemšanas. Bērnu tiesību aizsardzības likuma 27.panta piektajā daļā noteikts, ka bāriņtiesa pēc tam, kad pieņemts lēmums par bērnu šķiršanu no ģimenes, nekavējoties informē par to pašvaldības sociālo dienestu vai pašvaldības deleģēto personu. Šajos gadījumos pašvaldības sociālais dienests kopā ar citām pašvaldības institūcijām, bērna vecākiem un bērna tiesību aizsardzības iestādēm izstrādā ģimenes atbalsta un palīdzības programmu. Minētā likuma 44.panta pirmā daļā paredz, ka bērna ārpusģimenes aprūpes laikā pašvaldība sniedz izglītojošu, sociālu un citu palīdzību bērna vecākiem, lai radītu apstākļus bērna aprūpes atjaunošanai ģimenē. Bāriņtiesu likuma 22.panta otrā daļa paredz, ka bāriņtiesa, pieņemot lēmumu par bērna aizgādības tiesību pārtraukšanu vecākam, rakstveidā informē viņu par pienākumu sadarboties ar savas dzīvesvietas pašvaldības sociālo dienestu un citām institūcijām un personām, lai sekmētu bērna atgriešanos ģimenē.

Tādējādi pašvaldības un valsts institūcijas veic darbības kompetences ietvaros, lai, sadarbojoties ar bērna vecākiem, pēc iespējas ātrāk novērstu aizgādības tiesību pārtraukšanas iemeslus un bērns varētu atgriezties vecāku aprūpē.

Bāriņtiesu pārskatos par darbu sniegtie dati liecina, ka 2020.gadā **480 bērnu** pārtrauktās aizgādības tiesības atjaunotas **366 personām** (sk.8.diagrammu), 231 mātei un 135 tēviem. Ar katru gadu personu skaits, kurām tiek atjaunotas pārtrauktās aizgādības tiesības samazinās, tāpat samazinās arī bērnu skaits, kuri atgriežas vecāku aprūpē. Minētais samazinājums skatāms kopsakarībā ar to, ka ik gadu samazinās arī vecāku skaits, kuriem bāriņtiesa pārtrauc bērna aizgādības tiesības.

 8.diagramma

 Visvairāk ģimenē atgriezušies bērni vecumā no 4-12 gadiem (31,04 % no visiem bērniem, kuru vecākiem atjaunotas pārtrauktās bērnu aizgādības tiesības), kas skaidrojams ar to, ka tieši šī bērnu vecuma grupa visbiežāk tiek šķirtas no bioloģiskās ģimenes.

## 2.3.Aizgādības tiesību atņemšana vai atjaunošana vecākiem ar tiesas spriedumu

Aizgādības tiesību atņemšanu vienam vai abiem vecākiem kā galējo līdzekli piemēro tiesa. Civillikuma normas paredz, ka vecākam aizgādības tiesības ar tiesas spriedumu var atņemt divos gadījumos:

1. viņa vainas dēļ (vecāka apzinātas rīcības vai nolaidības dēļ) ir apdraudēta veselība vai dzīvība;
2. vecāks ļaunprātīgi izmanto savas tiesības vai nenodrošina bērna aprūpi un uzraudzību, un tas var apdraudēt bērna fizisko, garīgo vai tikumisko attīstību.

Civillikuma 203.pantā noteikts, ja gada laikā no aizgādības tiesību pārtraukšanas nav iespējams tās atjaunot, bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ.

Vienlaikus bāriņtiesai ir tiesības lemt par prasības celšanu tiesā aizgādības tiesību atņemšanai pirms minētā termiņa iestāšanās, ja tas ir bērna interesēs. Tie var būt atsevišķi gadījumi, kad bāriņtiesai ir pamatota informācija, kas liecina, ka vecāki neveicina pārtraukto aizgādības tiesību atjaunošanu (neiesaistās savu problēmu risināšanā, neizrāda interesi par bērnu, ir atteikušies no sadarbības ar sociālo dienestu utt.). Tāpat bāriņtiesa ir tiesīga izvērtēt nepieciešamību negaidot likumā noteikto termiņu iesniegt prasību tiesā par aizgādības tiesību atņemšanu vecākiem gadījumos, kad tikusi konstatēta īpaši cietsirdīga izturēšanās, smaga vardarbība, ļaunprātīga rīcība vai nolaidība.

No 2017.gada bija vērojama tendence samazināties to personu skaitam, par kurām bāriņtiesa pieņēmusi lēmumu par prasības sniegšanu tiesā aizgādības tiesību atņemšanai. Savukārt 2019.gadā šo personu skaits atkal pieaudzis, bāriņtiesas lēmušas par prasības sniegšanu tiesā attiecībā uz **757** personām. Turpretim 2020.gadā **703** personām bāriņtiesas pieņēmušas lēmumus par prasības sniegšanu tiesā par aizgādības tiesību atņemšanu.

 9.diagramma

 2020.gadā būtiski pieaudzis to personu skaits, kurām ar tiesas spriedumu atņemtas bērnu aizgādības tiesības (sk. 10.diagrammu). 2020.gadā tiesa lēmusi par aizgādības tiesību atņemšanu **674 personām** (311 mātēm un 363 tēviem) attiecībā uz **841 bērnu**. Šo datu pieaugums skatāms kopsakarā ar aizgādības tiesību pārtraukšanas lēmumiem 2017.gadā (sk.2.diagrammu), kad bija aizgādības tiesību pārtraukšanas lēmumu pieaugums. Līdz ar to secināms, ka vairāk kā gada laikā liela daļa vecāku netika veikuši darbības, lai novērstu iemeslus, kuri bijuši par pamatu bērna šķiršanai no ģimenes, tāpat arī ierosinātā lieta tiesā par aizgādības tiesību atņemšanu nav motivējusi vecākus uzsākt sadarbību ar pašvaldības sociālo dienestu, lai rastu iespēju bērniem atgriezties ģimenē.

 10.diagramma

Atbilstoši Civilprocesa likuma 244.2 pantā noteiktajam, prasību lietās, kas izriet no aizgādības tiesībām, var celt bērna vecāki, aizbildņi, bāriņtiesa vai prokurors. Līdz ar to gadījumā, ja vecāks uzskata, ka ir zuduši iemesli, kuru dēļ viņam tika atņemtas bērna aizgādības tiesības, viņam ir tiesības vērsties tiesā ar attiecīgu prasības pieteikumu aizgādības tiesību atjaunošanai. Savukārt situācijās, kad bāriņtiesa uzskata, ka bērna interesēs būtu aizgādības tiesību atjaunošana vecākam, arī bāriņtiesa, pamatojoties uz Bāriņtiesu likuma 16.pantā paredzētajām bāriņtiesas tiesībām, var iesniegt tiesā prasības pieteikumus un pieteikumus bērna interesēs.

Kā redzams 11.diagrammā, personu skaits, kurām ar tiesas spriedumu atjaunotas atņemtās bērna aizgādības tiesības, ir palielinājies. 2020.gadā bāriņtiesas nav pieņēmušas nevienu lēmumu par prasības sniegšanu tiesā aizgādības tiesību atjaunošanai attiecībā uz vecākiem bērnu atņemto aizgādības tiesību atjaunošanu. Savukārt tiesa **atņemtās aizgādības tiesības atjaunojusi** **11** **personām** – 9 bērnu mātēm un 2 tēviem, ģimenē atgriežot **18 bērnus** (14 bērni vecumā no 4-12 gadiem, 4 bērni no 13-17 gadus veci). 11.diagrammas dati liecina, ka 2020.gadā ir palielinājies tiesas spriedumu skaits, ar kuru atjaunotas atņemtās aizgādības tiesības.

 11.diagramma

# 3. Pārskats par bērnu ārpusģimenes aprūpi

## 3.1.Ārpusģimenes aprūpē esošo bērnu skaits

Ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Vienlaikus atzīstams, ka ir gadījumi, kad bērna labāko interešu nodrošināšanai, bērns ir šķirams no ģimenes. Saskaņā ar Bērnu tiesību aizsardzības likuma 27.panta pirmo daļu, bērnu var šķirt no ģimenes, ja:

* bērna dzīvība, veselība vai attīstība ir nopietni apdraudēta vardarbības dēļ vai ir pamatotas aizdomas par vardarbību pret bērnu, kā arī aprūpes trūkuma vai mājas apstākļu (sociālās vides) dēļ;
* bērns nopietni apdraud savu veselību vai attīstību, lietojot alkoholu, narkotiskās vai toksiskās vielas;
* bērns ir izdarījis noziedzīgu nodarījumu.

Konvencijas par bērnu tiesībām 20.panta 1.un 2.punkts nosaka, ka bērnam, kuram uz laiku vai pastāvīgi nav savas ģimenes vides vai kuru, lai vislabāk ievērotu viņa paša intereses, nedrīkst atstāt šajā vidē, ir tiesības uz īpašu valsts aizsardzību un palīdzību. Dalībvalstis saskaņā ar saviem nacionālajiem likumiem nodrošina minētajam bērnam citu aprūpi.

Sociālo pakalpojumu un sociālās palīdzības likuma 4.panta ceturtajā daļā noteikts, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā.

Vadoties no normatīvajos aktos noteiktā regulējuma, bāriņtiesa var lemt par bērna ārpusģimenes aprūpi, ja:

* Bērna vecāki ir miruši vai izsludināti par mirušiem;
* Bērna vecākiem pārtrauktas vai atņemtas bērna aizgādības tiesības;
* Konstatētas būtiskas domstarpības bērna un vecāku attiecībās;
* Bērna vecāki pazuduši un izsludināti meklēšanā;
* Bērna vecāki slimības dēļ nespēj pienācīgi aprūpēt un uzraudzīt bērnu;
* Bērna vecāki ir nepilngadīgi.

Bērna ārpusģimenes aprūpe var tikt nodrošināta arī citos gadījumos, ja tas nepieciešams bērna labāko interešu nodrošināšanai.

Bērnu tiesību aizsardzības likuma 6.panta ceturtajā daļā paredzēts, ka ārpusģimenes aprūpes laikā tiek veikti nepieciešamie pasākumi bērna un vecāku atkalapvienošanās nodrošināšanai. Savukārt šī likuma 42.pantā pirmajā daļā noteikts, ka ārpusģimenes aprūpi izbeidz, kad bērna vecāku ģimenē tiek nodrošināti labvēlīgi apstākļi bērna attīstībai vai arī viņš ir sasniedzis 18 gadu vecumu.

Statistikas dati liecina par tendenci pakāpeniski samazināties ārpusģimenes aprūpē esošo bērnu skaitam (sk.12.diagrammu). 2017.gadā ārpusģimenes aprūpē kopumā atradās 6669 bērni (1,77 % no visiem Latvijā dzīvojošajiem bērniem[[1]](#footnote-1)), savukārt 2018.gada nogalē ārpusģimenes aprūpe tika nodrošināta 6438 bērniem (1,71 % no visiem Latvijā dzīvojošajiem bērniem[[2]](#footnote-2)). 2019.gadā ārpusģimenes aprūpes pakalpojums bija nepieciešams 6252 bērniem (1,67 % no visiem Latvijā dzīvojošajiem bērniem[[3]](#footnote-3)). 2020.gadā ārpusģimenes aprūpē atradās **6004 bērni** (1,6 % no visiem Latvijā dzīvojošajiem bērniem[[4]](#footnote-4)). Vienlaikus, kā redzams proporcionālajā aprēķinā pret kopējo bērnu skaitu Latvijā, izmaiņas nav pārāk lielas un ārpusģimenes aprūpē nodoto bērnu samazinājums, iespējams, saistāms ar kopējo iedzīvotāju skaita samazinājumu valstī, nevis ar ģimeņu un bērnu dzīves kvalitātes uzlabošanos Latvijā. Kaut arī jāņem vērā, ka būtisks resurss Latvijā šobrīd tiek ieviestas un attīstītas dažādas vecāku izglītojošas un noderīgas programmas par pilnvērtīgu bērnu audzināšanu un aprūpi, lai veiktu preventīvus pasākumus, sniedzot vecākiem savlaicīgu atbalstu bērnu audzināšanā.

 12.diagramma

Bērnu tiesību aizsardzības likuma 27. panta trešajā daļā noteikts, ka šķirot bērnu no ģimenes, viņam tiek nodrošināta ārpusģimenes aprūpe pie aizbildņa, audžuģimenē vai bērnu aprūpes iestādē, kā arī valsts apmaksāta neatliekamā medicīniskā palīdzība ārstniecības iestādēs vai palīdzība sociālās rehabilitācijas iestādēs. Bērnam primāri tiek nodrošināta iespēja augt pie aizbildņa vai audžuģimenē. Sociālo pakalpojumu un sociālās palīdzības likuma 4.panta ceturtajā daļā noteikts, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā.

Visvairāk bērnu ārpusģimenes aprūpe tiek nodrošināta pie aizbildņiem – **4059** bērni jeb 67,60% no visiem ārpusģimenes aprūpē nodotajiem bērniem atrodas aizbildnībā. **1377** (22,93 %) bērnu aprūpe nodrošināta audžuģimenē, savukārt **568** bērnu (9,46%) aprūpe un audzināšana tiek īstenota ilgstošas sociālās aprūpes un sociālās rehabilitācijas institūcijās (sk.13.diagrammu). Tādējādi ģimeniskai videi pietuvināta ārpusģimenes aprūpe 2020.gada 31.decembrī tika nodrošināta **90,54%** ārpusģimenes aprūpē esošo bērnu.

Bāriņtiesu sniegtie pārskati par bērnu ārpusģimenes aprūpes nodrošinājumu ir būtiski, vērtējot izmaiņas attiecībā uz iespējām bērniem ārpusģimenes aprūpi nodrošināt ģimeniskā vidē. 13.diagrammā vērojams, ka stabili samazinās ilgstošas sociālās aprūpes un sociālās rehabilitācijas institūcijā ievietoto bērnu skaits. 2020.gadā turpinājis pieaugt audžuģimenē ievietoto bērnu skaits.

 13.diagramma

Analizējot procentuāli bērnu skaitu samazinājumu ilgstošas sociālās aprūpes un sociālās rehabilitācijas institūcijās ievietotajiem bērniem, četru gadu periodā starpība starp 2017.gadu un 2020.gadu ir 45,2%. Savukārt audžuģimenēs ievietoto bērnu skaits procentuāli pieaudzis par 17,39%.

Bāriņtiesu sniegtie dati liecina, ka joprojām nav vērojama pozitīva tendence iespējami īsākā laika posmā atrast ilgstošas sociālās aprūpes un sociālās rehabilitācijas institūcijā ievietotajiem bērniem alternatīvu ārpusģimenes aprūpes formu. **90,5%** no institūcijās ievietotajiem bērniem tur uzturas ilgāk par 6 mēnešiem (sk. 1.tabulu). Lielākais īpatsvars ilgstoši institūcijā ievietotie bērni ir vecumposmā no 13 – 17 gadiem.

|  |  |  |
| --- | --- | --- |
| Bērnu skaits institūcijā 2020.gada 31.decembrī | Bērnu skaits, kuri institūcijā uzturas ilgāk par **3 mēnešiem** | Bērnu skaits, kuri institūcijā uzturas ilgāk par **6 mēnešiem** |
| **568** | **44** bērni, no kuriem:0-3 g.v – 4 bērni4-12 g.v. – 20 bērni13-17 g.v.- 20 bērni | **514** bērni, no kuriem:0-3 g.v – 12 bērni4-12 g.v. – 172 bērni13-17 g.v.- 330 bērni |

 1.tabula

##

## 3.2. Adoptējamo bērnu skaits, kuri atrodas ārpusģimenes aprūpē

Atbilstoši Bērnu tiesību aizsardzības likuma 31.panta pirmajā daļā noteiktajam, lai bērna attīstībai nodrošinātu ģimenisku vidi, tiek atbalstīta adopcija. Civillikuma 162.pantā noteikts, kanepilngadīga bērna adopcija ir atļauta, ja tā ir bērna interesēs.

Par adoptējamiem bērniem uzskatāmi tie, kuru vecāki miruši, kuru vecākiem ar tiesas spriedumu ir atņemtas aizgādības tiesības vai arī vecāki devuši piekrišanu bērna adopcijai.

Ministru kabineta 2018.gada 30.oktobra noteikumu Nr.667 “Adopcijas kārtība” (turpmāk – Adopcijas kārtība)11.punkts nosaka, ja bērns atrodas aizbildnībā, bāriņtiesa, kura pieņēmusi lēmumu par aizbildnības nodibināšanu un aizbildņa iecelšanu, divu mēnešu laikā no dienas, kad bērns kļuvis adoptējams, noskaidro aizbildņa viedokli par bērna adopciju aizbildņa ģimenē vai citā ģimenē. Minēto noteikumu 15.punkts paredz, ka gadījumā, ja bērns atrodas audžuģimenē vai specializētā audžuģimenē (turpmāk – audžuģimene), bāriņtiesa, kura pieņēmusi lēmumu par bērna ievietošanu audžuģimenē, divu mēnešu laikā no dienas, kad bērns kļuvis adoptējams, noskaidro, vai audžuģimene vēlas adoptēt audžuģimenē esošo bērnu, un, ja audžuģimene nav izteikusi vēlmi viņu adoptēt, nosūta bērna uzskaites lapu ministrijai.

Bērna adopcijai tiek skaidrots arī bērna viedoklis. Saskaņā ar Adopcijas kārtības 7.punktu, 12 gadus sasnieguša bērna viedokli noformē atbilstoši šo noteikumu pielikumam. Savukārt, ja adoptējamais bērns ir jaunāks par 12 gadiem, bāriņtiesa viņa atrašanās vietā veic pārrunas ar adoptējamo bērnu, noskaidro viņa viedokli, kā arī noformē sarunas protokolu.

Bāriņtiesu sniegtie dati liecina, ka adoptējamo bērnu skaits 2020.gadā ir minimāli palielinājies (sk.14. diagrammu).

 14.diagramma

Krasās skaita atšķirības 2017.gadā saistāmas ar izmaiņām valsts oficiālās statistikas veidlapā “pārskats par bāriņtiesu darbu \_\_.gadā”, proti, 2017.gada pārskatu veidlapas tika precizētas un sadaļa, kurā sniedzama informācija par adoptējamiem bērniem, tika papildināta ar skaidrojumu, ka dati sniedzami tikai par tiem aizbildnībā esošiem bērniem, kuru aizbildņi ir devuši piekrišanu bērna adopcijai citā ģimenē. Tādējādi tiek iegūti objektīvāki dati par ārpusģimenes aprūpē esošajiem bērniem, kuri ir adoptējami.

Pēc bāriņtiesu sniegtās informācijas 2020.gada 31.decembrī ārpusģimenes aprūpē atradās **1105** adoptējams bērns, no kuriem – **576 bērni –** pauduši viedokli, ka **nepiekrīt adopcijai vispār**. **92 bērni** nav devuši piekrišanu potenciālai adopcijai uz ārvalstīm.

Visvairāk adoptējamo bērnu ir vecumā no 4-12 gadiem – 568 bērnu jeb 51,4% no visiem bērniem un vecumā no 13 – 17 gadiem – 483 bērni jeb 43,71 %. 2020.gada 31.decembrī adoptējami bija 54 bērni vecumā līdz 3 gadiem.

15.diagrammā atspoguļoti dati par adoptējamiem bērniem, kuru aizbildnis nav devis piekrišanu bērna adopcijai citā ģimenē. Trīs gadu periodā bija vērojams skaitlisks pieaugums aizbildnībā nodoto bērnu skaitam, kura aizbildņi nav devuši piekrišanu bērna adopcijai.

Savukārt 2020.gadā dati sniegti par ievērojami mazāku skaitu bērnu. Vēršam uzmanību, ka datu izmaiņas saistītas ar bāriņtiesu izpratnes par norādāmajiem datiem pilnveidošanu. Proti, bāriņtiesas nereti norādīja visus aizbildnībā nodotos bērnus. VBTAI 2021.gadā, apkopojot bāriņtiesu sniegtos datus, vērsa bāriņtiesu vērību uz nepieciešamību sniegt informāciju tikai par adoptējamiem bērniem, kuru aizbildņi nav devuši piekrišanu adopcijai. Tā rezultātā bāriņtiesas precizēja datus atbilstoši oficiālās statistikas veidlapā norādītajam prasījumam un ir iegūta objektīvāka informācija salīdzinot ar iepriekšējiem gadiem.

 15.diagramma

## 3.3. Ārpusģimenes aprūpe pārskata gadā

2020.gadā, pamatojoties uz bāriņtiesu pieņemtajiem lēmumiem, ārpusģimenes aprūpe tika nodrošināta **1087** bērniem. Tie ir gan tie bērni, kuri pirmreizēji nodoti ārpusģimenes aprūpē, gan bērni, kuriem pārskata gadā mainīts ārpusģimenes pakalpojuma nodrošinātājs (piemēram, bērnam, kurš iepriekšējā gadā ticis ievietots ilgstošas sociālās aprūpes un rehabilitācijas institūcijā, pārskata gadā nodibināta aizbildnība).

Visvairāk bērnu – 564 – nodoti aizbildņu ģimenēs – 51,89% no visiem bērniem. Pārskata gadā būtisks bijis audžuģimeņu atbalsts ārpusģimenes aprūpes nodrošināšanai, audžuģimenē ievietoti 362 bērni jeb 33,3% no visiem pārskata gadā ārpusģimenes aprūpē nodotajiem bērniem. Ilgstošas sociālās aprūpes un rehabilitācijas institūcijā ievietots 159 bērns (14,63%).

16.diagramma

Bāriņtiesu pārskati par darbu satur informāciju par galvenajiem iemesliem bērnu ārpusģimenes aprūpes nodrošināšanai. Šīs informācijas apkopojums atspoguļots 20.diagrammā.

Bāriņtiesu sniegtā informācija liecina, ka galvenais iemesls lēmuma par ārpusģimenes aprūpi bērnam pieņemšanai nemainīgi ir aizgādības tiesību pārtraukšana vai atņemšana. 2020.gadā tas bija iemesls **807** bērniem **(74,24%).** Bērna vecāku nāve vai vecāku izsludināšana par mirušiem ir bijis iemesls ārpusģimenes aprūpei **4,7%** gadījumu (**51** bērniem). **40** bērniem (attiecīgi **3,68**% no visiem bērniem) vecāki ir bijuši nepilngadīgi, tādēļ, lai nodrošinātu nepieciešamo likumisko pārstāvību, tiem nodibināta ārpusģimenes aprūpe. **3,31%** gadījumos (**36** bērniem) bijusi nepieciešamība ar ārpusģimenes aprūpi nodrošināt bērnu tiesību un interešu aizsardzību tādēļ, ka vecāki slimības dēļ nespēja pienācīgi aprūpēt un uzraudzīt bērnu. **18** bērniem (**1,66%**) ārpusģimenes aprūpes iemesls ir bijušas būtiskas domstarpības bērna un vecāka attiecībās. **135** bērniem (**12,42%**) ārpusģimenes aprūpe nodrošināta citos gadījumos, kas bāriņtiesu pārskatu par darbu veidlapās netiek atspoguļoti detalizētāk, bet visbiežāk tas nozīmē, ka bērnam pārskata gadā mainīts ārpusģimenes aprūpes sniedzējs.

17.diagramma

## 3.4. Ārpusģimenes aprūpē esoša bērna saskarsme ar vecākiem un citām personām pārskata gadā

Būtiska iespēja veicināt ārpusģimenes aprūpē esoša bērna atgriešanos bioloģiskajā ģimenē ir atļauja bērnam uzturēties pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā.

Saskaņā ar Civillikuma 181.pantu bērnam ir tiesības uzturēt personiskas attiecības un tiešus kontaktus ar jebkuru no vecākiem (saskarsmes tiesība). Savukārt katram vecākam ir pienākums un tiesības uzturēt personiskas attiecības un tiešus kontaktus ar bērnu. Šis noteikums piemērojams arī tad, ja bērns ir šķirts no ģimenes vai nedzīvo kopā ar abiem vecākiem. Atbilstoši normatīvajiem aktiem, bērnam ir tiesības uzturēt personiskas attiecības un tiešus kontaktus arī ar brāļiem, māsām un vecvecākiem, kā arī citām personām, ar kurām bērns ilgu laiku ir dzīvojis nedalītā saimniecībā, ja tas atbilst bērna interesēm.

 18.diagrammā atspoguļotie dati liecina, ka pēdējos četros gados bērnu skaits, kuri ar bāriņtiesas lēmumu noteiktu laiku uzturas pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā, samazinās.

 18.diagramma

 2020.gadā bāriņtiesa attiecīgu lēmumu bija pieņēmusi par **215 bērniem**, no kuriem 152 bērni uzturējās pie vecākiem, 61 bērns pie citiem radiniekiem un 2 bērni pie citām personām.

Bērnu tiesību aizsardzības likuma 33.pantā noteikts, ka bērnam, kas nodots aizbildnībā vai audžuģimenē vai ievietots bērnu aprūpes iestādē, ir tiesības uzturēt personiskas attiecības un tiešus kontaktus ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā, izņemot gadījumus, kad tas:

1. kaitē bērna veselībai, attīstībai un drošībai;
2. rada draudus aizbildņiem, audžuģimenēm, bērnu aprūpes iestāžu darbiniekiem vai citiem bērniem.

Gadījumos, kad tiek konstatēti apstākļi, kas ir par pamatu, lai liegtu ārpusģimenes aprūpē esošam bērnam satikties ar vecākiem vai tuviem radiniekiem vai personām, ar kurām bērns ilgu laiku ir dzīvojis nedalītā saimniecībā, bāriņtiesa, saskaņā ar Bāriņtiesu likuma 39.panta trešo daļu, pieņem attiecīgu lēmumu.

19.diagrammā atspoguļotie dati liecina, ka 2017.gadā lēmumu par personisku attiecību un tiešu kontaktu uzturēšanas tiesību ierobežošanu ar ārpusģimenes aprūpē esošu bērnu skaits pieauga, savukārt sākot ar 2018.gadu šādu bāriņtiesas lēmumu skaits ir samazinājies. 2019.gadā bāriņtiesas **24 personām** savukārt 2020.gadā **20 personām** liegušas personisku attiecību un tiešu kontaktu uzturēšanas tiesību ar ārpusģimenes aprūpē nodotu bērnu.

 19.diagramma

# 4. Pārskats par aizbildnības lietām

Civillikuma 222.pants paredz, ka bez vecāku aizgādības palikušam bērnam ieceļams aizbildnis. Aizbildnis ir bērna likumiskais pārstāvis, kura pienākums ir primāri nodrošināt bērna tiesību un interešu aizsardzību. Aizbildnis aizvieto savam aizbilstamajam vecākus, atbalsta bērnu, sevišķi gādā par viņa audzināšanu, kā arī pārstāv bērna personiskās un mantiskās intereses. Civillikuma 316.pants paredz, ka katras aizbildnības pārvaldībai ieceļams viens aizbildnis. Sevišķi grūtām un sarežģītām aizbildnībām var iecelt arī vairākus aizbildņus, tomēr ne vairāk par trijiem.

Atbilstoši Civillikuma un Bāriņtiesu likuma normām, kas regulē aizbildņa iecelšanas kārtību, bāriņtiesas pienākums ir pārliecināties, vai par aizbildni ieceļamajai personai ir aizbildņa pienākumu pildīšanai nepieciešamās spējas un īpašības. Bāriņtiesa izvērtē personas motivāciju kļūt par aizbildni, ģimenes locekļu savstarpējās attiecības, nodarbinātību, dzīves apstākļus, spējas pārstāvēt bērnu personiskajās un mantiskajās attiecībās, kā arī ņem vērā atzinumus par personas veselības stāvokli, ko sniedz ģimenes ārsts, kā arī psihiatrs un narkologs. Tāpat bāriņtiesai jāpārliecinās, vai nepastāv kāds no Civillikuma 242.pantā noteiktajiem apstākļiem, kas liedz personai uzņemties aizbildņa pienākumus, piemēram, persona jau savulaik atcelta no aizbildņa pienākumu pildīšanas, jo konstatēti pārkāpumi aizbildņa rīcībā.

Aizbildnība ir galvenais ārpusģimenes aprūpes veids un aizbildņu ģimenēs tiek nodrošināta aprūpe 51,89% no visiem ārpusģimenes aprūpē esošajiem bērniem. 2020.gada 31.decembrī valstī bija **3228 aizbildņi**. Aizbildņu skaits ik gadu samazinās (sk.20.diagrammu) proporcionāli tam, ka ik gadu samazinās arī ārpusģimenes aprūpē esošo bērnu skaits kopumā un attiecīgi arī aizbildnībā nodoto bērnu skaits.

 20.diagramma

## 4.1. Aizbildņu un aizbildnībā esošo bērnu skaits pārskata gadā

Saskaņā ar Civillikuma normām, aizbildnība pār nepilngadīgajiem piekrīt vispirms viņu tuvākajiem radiniekiem, bet tam ir nepieciešams bāriņtiesas apstiprinājums. Bāriņtiesu sniegtā informācija liecina, ka galvenokārt bērna aizbildņa pienākumus uzņemas bērna radinieki. 2020.gada 31.decembrī **78,84%** no visiem aizbildņiem bija bērna radinieki, galvenokārt vecvecāki (53,28% no visiem aizbildņiem). **21,16%** jeb 683 aizbildņu ir citas personas, kas nav bērna radinieki, bet kurus par piemērotiem aizbildņa pienākumu pildīšanai un iecelšanai par aizbildni konkrētam bērnam ir atzinušas bāriņtiesas (sk. 21.diagrammu).

 21.diagramma

2020.gadā par aizbildni bērnam ieceltas **417** personas, aizbildnībā nodoti **564** bērni. Analizējot statistikas datus dzimumu griezumā, secināms, ka galvenokārt par aizbildņiem kļūst sievietes. 2020.gadā par aizbildni ieceltas 344 sievietes un 73 vīrieši.

 22.diagramma

## 4.2. Aizbildnības izbeigšanās pārskata gadā

Civillikuma 341.pantā noteikts, ka aizbildnība izbeidzas aizbildnim:

1) ar viņa nāvi;

2) ja viņu ar bāriņtiesas lēmumu atlaiž no aizbildņa pienākumu pildīšanas sakarā ar nespēju pamatotu iemeslu dēļ pildīt aizbildņa pienākumus;

3) ja viņu atceļ no aizbildņa pienākumu pildīšanas;

4) aizbildnībās, kas nodibinātas ar zināmiem nosacījumiem vai uz noteiktu laiku, — iestājoties šiem nosacījumiem vai notekot noteiktajam laikam.

Bāriņtiesu sniegtā informācija par darbu atspoguļo arī situācijas, kad aizbildnība bērnam tiek pārtraukta, kad konstatēti pārkāpumi aizbildņa darbībā. Tās ir situācijas, kad bāriņtiesa, atbilstoši Bāriņtiesu likuma 32.panta pirmās daļas 3.punktā noteiktajam, lēmusi par aizbildņa atcelšanu, ja bāriņtiesa konstatējusi pārkāpumus aizbildņa rīcībā vai bērna interesēm neizdevīgu aizbildņa darbību. 23.diagrammā redzams, ka 2020.gadā no pienākumu pildīšanas **atcelti 23 aizbildņi** un par **6** **aizbildņiem** bāriņtiesas sniegušas **informāciju tiesībsargājošajām iestādēm**.

 23. diagramma

2020.gadā **aizbildnība izbeigta 609 bērniem**, jo zuduši aizbildnības nodibināšanas iemesli, un aizbildnis ar bāriņtiesas lēmumu atlaists vai atcelts no aizbildņa pienākumu pildīšanas.

24.diagrammā atainoti iemesli, kādēļ bērnam 2020.gadā izbeigta aprūpe aizbildņa ģimenē. Visvairāk lēmumi par aizbildnības izbeigšanu pieņemti bērnam sasniedzot pilngadību – attiecībā uz **384** bērniem. **130** bērni 2020.gadā atgriezās vecāku ģimenēs pēc pārtraukto aizgādības tiesību atjaunošanas vecākiem.

Analizējot datus secināms, ka ievērojamam skaitam bērnu aizbildnība tiek izbeigta, jo tiek mainīts ārpusģimenes aprūpes pakalpojuma sniedzējs. 2020.gadā **22** bērni no aizbildņa ģimenes tikuši ievietoti ilgstošas sociālās aprūpes un sociālās rehabilitācijas institūcijā. **43** bērniem mainīts aizbildnis, savukārt **53** bērni no aizbildņa ģimenes ievietoti audžuģimenē.

**46** bērni nonākuši vecāku aprūpē vecākiem sasniedzot pilngadību, savukārt **52** bērni adoptēti. 2020.gadā **7** bērni atgriezušies vecāku aprūpē pēc tam, kad uzlabojies vecāku veselības stāvoklis, savukārt **1** bērna gadījumā izdevies atrisināt būtiskas domstarpības starp bērnu un vecākiem.

 24.diagramma

# 5. Pārskats par audžuģimeņu lietām

Bērnu tiesību aizsardzības likumā ietvertā audžuģimenes definīcija paredz, ka audžuģimene ir ģimene vai persona, kas nodrošina aprūpi bērnam, kuram uz laiku vai pastāvīgi atņemta viņa ģimeniskā vide vai kura interesēs nav pieļaujama palikšana savā ģimenē, līdz brīdim, kad bērns var atgriezties savā ģimenē vai, ja tas nav iespējams, tiek adoptēts, viņam nodibināta aizbildnība vai bērns ievietots bērnu aprūpes iestādē.

Audžuģimene nodrošina ārpusģimenes aprūpi bērnam bārenim vai bez vecāku gādības palikušam bērnam ģimeniski pietuvinātā vidē. Sociālo pakalpojumu un sociālās palīdzības likuma 4.panta ceturtajā daļā noteikts, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā. Audžuģimenes kā ārpusģimenes aprūpes pakalpojuma sniedzēja prioritāte noteikta arī Bērnu tiesību aizsardzības likumā, kura 27.panta trešā daļa paredz, ka šķirot bērnu no ģimenes, viņam tiek nodrošināta ārpusģimenes aprūpe pie aizbildņa, audžuģimenē vai bērnu aprūpes iestādē, kā arī valsts apmaksāta neatliekamā medicīniskā palīdzība ārstniecības iestādēs vai palīdzība sociālās rehabilitācijas iestādēs. Bērnam primāri tiek nodrošināta iespēja augt pie aizbildņa vai audžuģimenē.

Bāriņtiesu sniegtā informācija par audžuģimenēm liecina, ka audžuģimeņu skaits **turpina pieaugt** (sk.25.diagrammu). 2020.gadā valstī bija **752 audžuģimenes**, līdz ar to četru gadu periodā audžuģimeņu skaits pieaudzis par 152 audžuģimenēm. Pēdējo divu gadu laikā arī bijis visvairāk faktiski darbojošos audžuģimeņu skaits – 569 audžuģimenes 2020.gadā un 564 audžuģimenes 2019.gadā.

 25.diagramma

## 5.1. Audžuģimeņu skaits pārskata gadā

Bāriņtiesu sniegtā informācija par pirmreizēju audžuģimeņu statusa piešķiršanu 2020.gadā iezīmē būtisku audžuģimeņu skaita pieaugumu. Jauns audžuģimenes statuss piešķirts **97 audžuģimenēm**, kas ir samērā augsts rādītājs pēdējo četru gadu periodā (sk. 26.diagrammu).

Vienlaikus bāriņtiesas sniegušas informāciju par **44 gadījumiem**, kad ar bāriņtiesas lēmumu audžuģimenes statuss izbeigts. Iemesli, kādēļ personas vēlas izbeigt audžuģimeņu pienākumu pildīšanu, var būt dažādi. Tie var būt gan personiski motīvi (motivācijas zudums, personas veselības stāvokļa pasliktināšanās, izdegšanas sindroms, izmaiņas nodarbinātībā – algota darba zaudējums vai jauna darba uzsākšana, esošās darba slodzes palielinājums, kas nav apvienojama ar audžuģimenes pienākumu pildīšanu, konstatējums, ka vēlas būt labāk aizbildnis vai adoptētājs u.c.), gan izmaiņas ģimenes apstākļos (piemēram, laulības šķiršana, bioloģiskā bērna piedzimšana, ģimenes locekļa nāve, īpašuma zaudēšana/īres tiesības izbeigšanās, dzīvesvietas maiņa, ģimenes savstarpējo attiecību izmaiņas).

Diemžēl bāriņtiesām ik gadu nākas konstatēt gadījumus, kad nepieciešams bāriņtiesas sēdē izskatīt jautājumu par audžuģimenes statusa atņemšanu personām vai laulātajiem gadījumos, kad to audžuģimenes darbības laikā tiek konstatēti bērnu tiesību un tiesisko interešu pārkāpumi, neatbilstoši sadzīves apstākļi pilnvērtīgai bērnu aprūpei un audzināšanai vai audžuvecāku fiziska, emocionāla vai seksuāla vardarbība pret audžuģimenē ievietotajiem bērniem. Bāriņtiesu likuma 25.panta otrajā daļā noteikts, ka bāriņtiesa lemj par audžuģimenes statusa atņemšanu, ja bāriņtiesa konstatē, ka audžuģimene nepilda audžuģimenes pienākumus atbilstoši bērna interesēm.

Pieņemto lēmumu par audžuģimenes statusa atņemšanu skaits ir mainīgs. 2017.gadā un 2018.gadā bāriņtiesas bija pieņēmušas lēmumus attiecībā uz 4 audžuģimenēm par statusu atņemšanu personām vai laulātajiem, 2019.gadā 2 audžuģimenēm (sk.26.diagrammu). Bāriņtiesu sniegtā informācija liecina, ka 2020.gadā šādu gadījumu četru gadu periodā bijis visvairāk – lēmums par audžuģimenes statusa atņemšanu pieņemts par 6 audžuģimenēm, savukārt informācija par iespējamiem bērnu tiesību pārkāpumiem audžuģimenēs tiesībsargājošām iestādēm sniegta 7 gadījumos.

 26.diagramma

## 5.2. Bērnu turpmākā aprūpe pēc aprūpes audžuģimenē izbeigšanas

Audžuģimenes noteikumu 64.2. punktā minēti iemesli, kuru dēļ bāriņtiesa pieņem lēmumu par bērna uzturēšanās izbeigšanu audžuģimenē, proti, bērna atgriešanās bioloģiskajā ģimenē, bērna adopcija, aizbildņa iecelšana bērnam, konfliktsituācijas izveidošanās starp bērnu un audžuģimeni, audžuģimenes nespēja pildīt pienākumus, audžuģimenes statusa atņemšana. Gadījumos, kad nav iespējama bērna turpmākā uzturēšanās esošajā audžuģimenē, bāriņtiesa atbilstoši kompetencei apzina iespējas bērnam nodibināt aizbildnību vai nodrošināt aprūpi citā audžuģimenē un, ja tas nav iespējams, tad nodrošina aprūpi ilgstošas sociālās aprūpes un sociālās rehabilitācijas institūcijā.

2020.gadā aprūpe audžuģimenē **izbeigta 368** bērniem. 27.diagrammā atspoguļotā informācija liecina, ka **15,49%** gadījumu bērnu uzturēšanās audžuģimenē izbeigta ar bērna adopciju. 2020.gadā no audžuģimenēm adoptēti **57** bērni. Tāpat ievērojamam bērnu skaitam – **66 bērniem** (17,94%) nodibināta aizbildnība. Savukārt **89** bērni (24,18%) atgriezušies vecāku aprūpē pēc pārtraukto vai atņemto aizgādības tiesību atjaunošanas vecākiem. **7** (1,9%) bērni nonākuši vecāku aprūpē pēc vecāku veselības stāvokļa uzlabošanās. **1** bērns atgriezts bioloģiskajā ģimenē, pēc vecāku pilngadības sasniegšanas.

Vienlaikus konstatējams, ka **35 (9,51%)** bērni no audžuģimenes ievietoti ilgstošas sociālās aprūpes un sociālās rehabilitācijas institūcijās, kā arī **56** bērni nodoti citas audžuģimenes aprūpē (kopumā 15,22% no bērnu kopskaita).

Analizējot bāriņtiesu iesniegtos datus, secināms, ka joprojām, neskatoties uz ārpusģimenes aprūpes atbalstu centru sniegto atbalstu audžuģimenēm un daļēji arī aizbildņiem, joprojām ir sastopami gadījumi, kad ārpusģimenes aprūpē esošiem bērniem, dažādu iemeslu dēļ, jāmaina ārpusģimenes aprūpētājs, tādējādi radot risku atkārtotai bērnu traumatizācijai.

**55 bērniem** (14,95%) uzturēšanās audžuģimenē izbeigta sasniedzot pilngadību.

 27.diagramma

# 6. Pārskats par bērna nodošanu citas personas aprūpē

## 6.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā

Kārtību, kādā vecāku aprūpē esošu bērnu var nodot citas personas aprūpē Latvijā un ārvalstīs, un kā ir jāveic bērna aprūpes uzraudzība, paredz Bērnu tiesību aizsardzības likuma tiesiskais regulējums. Proti, minētā likuma 45.1 un 45.4 panta pirmajā daļā noteikts, ka vecāki var nodot bērnu citas personas aprūpē Latvijā vai ārvalstīs uz laiku, kas ilgāks par trim mēnešiem, ja pirms nodošanas vecāku dzīvesvietas bāriņtiesas atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt. Tāpat pirms bērna nodošanas citas personas aprūpē vecākam nepieciešams vērsties pie zvērināta notāra vai bāriņtiesas, ja attiecīgajā novada teritorijā vai novada pilsētā nav notāra, lai sastādītu pilnvaru, ar kuru tiek noteikts, kādā apjomā vecāki pilnvaro sava bērna intereses pārstāvēt citu personu.

Tiesiskais regulējums par vecāka aprūpē esoša bērna nodošanu citas personas aprūpē ir piemērojams tikai tajos gadījumos, kad izvērtējot apstākļus, bāriņtiesa konstatē, ka vecāku vēlme nodot bērnu citas personas aprūpē ir pamatota. Savukārt gadījumos, kad bāriņtiesa konstatē kādu no Civillikuma 203.pantā minētajiem apstākļiem, bāriņtiesa lemj par bērna aizgādības tiesību pārtraukšanu vecākam. Tādēļ, izvērtējot bērna dzīves apstākļus un tiesību un interešu nodrošināšanu citas personas aprūpē, bāriņtiesai jānoskaidro, vai vecāki turpina aizgādības pienākumu realizāciju – t.i. , vai vecāki interesējas par bērnu, uztur emocionālu saikni, kā arī, vai nodrošina bērna uzturēšanu. Gadījumos, kad bāriņtiesa konstatē, ka vecāki vairs neturpina pienācīgu bērna aprūpi un audzināšanu, bāriņtiesas kompetencē ir lemt par iespējamu aizgādības tiesību pārtraukšanu vecākam, un personu, kuras aprūpē bērns tika nodots, iespējams iecelt par bērna likumisko pārstāvi, ja attiecīgā aizbildnība ir bērna interesēm atbilstoša.

2020.gadā turpināja samazināties vecāku aprūpē esošu bērnu nodošana citas personas aprūpē (sk. 28.diagrammu). 2020.gadā bāriņtiesas pieņēmušas lēmumus par **143** vecāku aprūpē esošu bērnu nodošanu citas personas aprūpē: 20 bērni vecumā līdz 3 gadiem, 63 bērni vecumā no 4-12 gadi un 60 bērni vecumā no 13-17 gadiem nodoti citas personas aprūpē Latvijā, neviens bērns 2020.gadā nav nodots citas personas aprūpē ārvalstīs.

 28.diagramma

## 6.2. Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā

Saskaņā ar Bērnu tiesību aizsardzības likuma 45.2 panta pirmajā daļā paredzēto, aizbildnis un audžuģimene var nodot bērnu uz laiku no viena mēneša līdz trim mēnešiem citas personas aprūpē Latvijā, ja pirms nodošanas bāriņtiesa, kas pieņēmusi lēmumu par ārpusģimenes aprūpi, atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt.

Bāriņtiesu iesniegtie pārskatu par darbu dati liecina, ka 2020.gadā nav būtiski pieaudzis ārpusģimenes aprūpē esošo bērnu skaits, kuri nodoti citas personas aprūpē Latvijā – nodoti **8 bērni**. No tiem **5 bērni** no aizbildnības un **3 bērni** no audžuģimenes nodoti citas personas aprūpē Latvijā.

 29.diagramma

Ārpusģimenes aprūpē esošu bērnu var nodot uz laiku citas personas aprūpē ārvalstī, ja tam piekrīt bāriņtiesa, kas pieņēmusi lēmumu par ārpusģimenes aprūpi, un ja šī bāriņtiesa atzinusi, ka nodošana atbilst bērna interesēm un attiecīgā persona spēs bērnu pienācīgi aprūpēt.

Pirms bāriņtiesa lemj par bērna nodošanu citas personas aprūpē ārvalstī, persona, kura vēlas uzņemt bērnu, iesniedz bāriņtiesai attiecīgās valsts kompetentās bērnu tiesību aizsardzības iestādes atzinumu, kurā sniegts personas piemērotības izvērtējums, atbilstoši Bērnu tiesību aizsardzības likuma 45.3 panta otrās un 2.1 daļas prasībām viesģimenes statusa piešķiršanai.

Kā redzams no 30.diagrammas, 2020.gadā 16 bērni tika nodoti citas personas aprūpē ārvalstīs. No tiem 1 bērns no aizbildņa, 1 bērns no audžuģimenes un 14 bērni no ilgstošas sociālās aprūpes un sociālās rehabilitācijas institūcijas.

 30.diagramma

Bērnu tiesību aizsardzības likuma 1.panta 15.punktā noteikts, ka viesģimene ir laulātie vai persona, kas uz laiku uzņem savā dzīvesvietā bērnu aprūpes iestādē ievietotu bērnu vai bērnu aprūpes iestādē kontaktējas ar tur ievietotu bērnu. Institūcija var atļaut bērnam iestādē tikties ar personu vai nodot bērnu uz laiku šīs personas aprūpē, ja tai atbilstoši Bērnu tiesību aizsardzības likuma 45.3 panta prasībām piešķirts viesģimenes statuss un institūcija ir guvusi pārliecību, ka viesģimenes sniegs šim bērnam nepieciešamo atbalstu un spēs atbilstoši bērna vajadzībām viņu aprūpēt un uzraudzīt.

Bāriņtiesu sniegtā informācija liecina, ka no 2017.gadā bija vērojams viesģimeņu skaita pieaugums, turklāt 2018.gadā viesģimeņu skaita pieaugums bija īpaši būtisks (sk.31.diagrammu). Tomēr bāriņtiesu sniegtā informācija par 2019.gadu liecināja, ka viesģimenes statuss piešķirts 40 personām vai laulātajiem mazāk kā 2018.gadā un 2019.gada 31.decembrī viesģimenes statuss bija piešķirts **83 personām**/laulātajiem. Savukārt2020.gadā **42 personām/laulātajiem** ar bāriņtiesas lēmumu piešķirts viesģimenes statuss.

31.diagramma

# 7. Pārskats par adopcijas lietām

Bērnu tiesību aizsardzības likuma 31.panta pirmajā un otrajā daļā noteikts, ka adopcija tiek atbalstīta, lai bērna attīstībai nodrošinātu ģimenisku vidi. Adopcijas tiesiskos pamatus nosaka Civillikums. Adopcijas kārtību nosaka Ministru kabinets.

Adopcijas kārtības 2.punktā noteikts, ka adopcijas uzdevums ir nodrošināt adoptējamiem bērniem audzināšanu ģimenē, stabilu un harmonisku dzīves vidi. Saskaņā ar Civillikuma 173.noteikto adoptētais bērns un viņa pēcnācēji attiecībā pret adoptētāju un viņa radiniekiem iegūst laulībā dzimuša bērna tiesisko stāvokli kā personiskajās, tā mantiskajās attiecībās.

Bāriņtiesu likuma 34.pantā noteikta bāriņtiesas kompetence lemt par:

1. personas atzīšanu par adoptētāju;
2. brāļu un māsu, pusbrāļu un pusmāsu šķiršanu Civillikumā noteiktajos gadījumos;
3. to, vai Latvijā iespējams nodrošināt bērna audzināšanu ģimenē vai pienācīgu aprūpi;
4. bērna nodošanu adoptētāja aprūpē un uzraudzībā līdz adopcijas apstiprināšanai;
5. pirmsadopcijas aprūpes izbeigšanu bērnam;
6. adopcijas atbilstību bērna interesēm.

## 7.1. Personu skaits, kas pārskata gadā ar bāriņtiesas lēmumu atzītas par adoptētājiem

Bāriņtiesu sniegtā informācija liecina, ka 2020.gadā salīdzinājumā ar iepriekšējiem gadiem adoptētāja statuss piešķirts mazākam skaitam personu. 2020.gadā bāriņtiesas pieņēmušas **lēmumus** par adoptētājiem atzīt **285 personas**, kas ir par 136 personām mazāk kā 2019.gadā (sk.32.diagrammu).

VBTAI vērš uzmanību, ka ietekmi uz personu skaitu, kuras ar bāriņtiesas lēmumu atzītas par adoptētāju, no 2018.gada 30.oktobra atstāj jaunā Adopcijas kārtība, ar kuru noteikts, ka bāriņtiesas lēmums par personas atzīšanu par adoptētāju ir spēkā trīs gadus no tā pieņemšanas dienas[[5]](#footnote-5), līdz ar to bāriņtiesai nav vairs nepieciešams ik gadu pārskatīt lietu un lemt par personu piemērotību adoptētāja statusam, ja gada laikā nav bijis iespējams uzsākt adopcijas procesu.

32.diagramma

Adoptētāja statusu 2020.gadā ieguva **57 personas** – 31 sieviete un 26 vīrieši. Tāpat adoptētāja statuss piešķirts **114 laulātiem pāriem**, no kuriem **62 ģimenes** vēlējās adoptēt savā aizbildnībā esošu bērnu, savukārt **2 ģimenes** – savā audžuģimenē ievietotu bērnu. Savukārt **34 laulātie** vēlējās adoptētaudžuģimenē esošu bērnu. **132 laulātie** pāri izteica vēlmi adoptēt ārpusģimenes aprūpē esošu bērnu. Vienlaikus **25 personas** vēlējās adoptēt otra laulātā bērnu.

 33.diagramma

## 7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju

Nepilngadīga bērna adopcija ir atļauta, ja tā ir bērna interesēs. Atbilstoši Adopcijas kārtības 49.punktā noteiktajam, bāriņtiesa aprūpes termiņa beigās (kad bērns ar bāriņtiesas lēmumu nodots adoptētāja aprūpē un bāriņtiesa aprūpes laikā veikusi ģimenes izpēti) apkopo ģimenes izpētes rezultātus un pieņem atbilstošu lēmumu par to, vai adopcija adoptētāja ģimenē ir bērna interesēs.

 34.diagramma

34.diagrammā atspoguļotie dati liecina, ka pēdējo četru gadu laikā pakāpeniski samazinās to bērnu skaits, par kuriem pieņemts lēmums, ka adopcija ir bērna interesēs. Attiecīgs lēmums 2017.gadā pieņemts par **239 bērniem**. 2018.gadā attiecīgs lēmums pieņemts **225 bērnu** interesēs, 2019.gadā par **204 bērniem,** savukārt2020.gadā par **176 bērniem**.

 2020.gadā samazinājies ilgstošas sociālās aprūpes un sociālās rehabilitācijas institūcijā ievietoto bērnu skaits, par kuriem bāriņtiesas atzinušas, ka adopcija ir bērna interesēs.

Analizējot no bāriņtiesām saņemtos datus jāsecina, ka 2020.gadā visvairāk adoptēti bērni no audžuģimenēm, kā arī pieaudzis to adoptēto bērnu skaits, kuri atrodas aizbildnībā.

Jānorāda, ka lēmumi par to, ka adopcija ir ārpusģimenes aprūpē esošo bērnu interesēs kā ik katru gadu visvairāk tiek pieņemti attiecībā uz jaunākajiem bērniem – uz 57 bērniem vecumā līdz 3 gadiem, 99 bērniem vecumā no 4-12 gadi, savukārt vecumposmā no 13-17 gadiem uz 20 bērniem. Lielākā daļa bērnu vecumā no 13 līdz 17 gadiem, attiecībā uz kuriem tika pieņemts lēmums par adopciju bērna interesēs, 2020.gadā bija no ilgstošas sociālās aprūpes un sociālās rehabilitācijas institūcijas.

Bāriņtiesu likuma 54.panta sestās daļas 8.punktā noteikts, ka bāriņtiesa, kura pieņēma lēmumu par bērna ārpusģimenes aprūpi, lemj par bērna adopciju uz ārvalstīm. Tie ir gadījumi, kad bāriņtiesa, izvērtējot bērna iespējas atgriezties pie bioloģiskajiem vecākiem un augt savā ģimenē vai iespējas tikt adoptētam Latvijā vai nodibināt aizbildnību, konstatējusi, ka bērnam (institūcijā vai audžuģimenē ievietotam) nav iespējams augt ģimenē Latvijā (adopcija vai aizbildnība), un saskaņā ar Adopcijas kārtības 63.punktā paredzēto, pieņēmusi lēmumu par iespējamu bērna adopciju uz ārvalstīm.

Saskaņā ar bāriņtiesu sniegto informāciju, pēdējo četru gadu laikā samazinājies bērnu skaits, par kuriem bāriņtiesas lēmušas, ka to interesēm atbilstoša ir adopcija uz ārvalstīm (sk. 35.diagrammu). 2020.gadā bāriņtiesas pieņēmušas lēmumus par 16 bērniem, ka to interesēs ir adopcija uz ārvalstīm.

Vienlaikus no statistikas datiem secināms, ka bāriņtiesas ik gadu pieņem nelielu skaitu lēmumu, ar kuriem tiek atcelta bērna adopcija uz ārvalstīm (sk.35.diagrammu). 2020.gadā bāriņtiesa pieņēmusi 1 šādu lēmumu.

 35.diagramma

Ārpusģimenes aprūpē esošu bērnu var adoptēt, ja pirms adopcijas apstiprināšanas viņš atradies adoptētāja aprūpē un uzraudzībā un ir konstatēta bērna un adoptētāja savstarpējā piemērotība, kā arī ir pamats uzskatīt, ka adopcijas rezultātā starp adoptētāju un adoptējamo izveidosies patiesas bērnu un vecāku attiecības.

Bāriņtiesu sniegtā informācija liecina, ka pēdējo četru gadu laikā ir samazinājies adoptētāju aprūpē nodoto bērnu skaits (sk.36.diagrammu). 2017.gadā adoptētāju aprūpē tika nodoti 155 bērni. 2018.gadā adoptētāju aprūpē nodoti 118 bērni, attiecīgi par 37 bērniem mazāk kā iepriekš. 2019.gadā ar bāriņtiesas lēmumu bērnu pirmsadopcijas aprūpe uzsākta 110 bērniem. Savukārt 2020.gadā bērnu pirmsadopcijas aprūpe uzsākta **89 bērniem**. Visvairāk pirmsadopcijas aprūpē 2020.gadā nonāca bērni vecumā no 4-12 gadiem (50 bērni), tāpat adoptētāju aprūpē tika nodoti 25 bērni vecumā līdz 3 gadiem un 14 bērni pēc 13 gadu vecuma.

 36.diagramma

Katru gadu gadās situācijas, kad bērna uzturēšanās adoptētāja aprūpē tiek izbeigta. Tie ir gadījumi, kad adoptētāji nav vērsušies tiesā ar pieteikumu par konkrēta bērna adopcijas apstiprināšanu. Piemēram, adoptētājs bērna aprūpes laikā atsakās no bērna, vai arī bāriņtiesa secina, ka starp adoptētāju un bērnu nav izveidojies kontakts un ir pamats uzskatīt, ka pēc adopcijas neizveidosies patiesas vecāka un bērna attiecības, vai arī bērns maina savu viedokli un atsakās no iespējamās adopcijas. Bāriņtiesas par bērna uzturēšanās adoptētāju aprūpē pārtraukšanu visvairāk lēmušas 2017.gadā, proti, uzturēšanās adoptētāja ģimenē pārtraukta 20 bērniem, 2018.gadā 14 bērniem, 2019.gadā – 16 bērniem, savukārt 2020.gadā – **12 bērniem**.

# 8. Pārskats par aizgādnību

Normatīvo aktu regulējums nosaka ierobežotās rīcībspējas institūtu, kas paredz daļējo rīcībspēju un kopēja lēmumu pieņemšanu, kurā personas rīcībspēja tiek ierobežota jomās, kurās persona nespēj saprast savas darbības un vadīt tās, un jomas, kurās lēmumus pieņem perona kopā ar aizgādni. Rīcībspējas ierobežojums neskar Civillikumā ietvertās personiskās tiesības (piemēram, tiesības laulāties, adoptēt, atzīt paternitāti).

Pilngadīgai personai rīcībspēja var tikt ierobežota Civillikumā noteiktajos gadījumos (personas veselības traucējumu, izlaidīgas vai izšķērdīgas dzīves, kā arī apreibinošu vielu pārmērīgas lietošanas dēļ). Tāpat, neierobežojot personas rīcībspēju, pār personu noteiktos gadījumos var tikt nodibināta pagaidu aizgādnība, ja nepieciešams veikt pasākumus personas interešu aizsardzībai (Civillikuma 355.**-**369.pants.).

Civillikumā noteikts, ka personas, kurai ir garīga rakstura vai citi veselības traucējumi rīcībspēju var ierobežot, ja tas nepieciešams šīs personas interesēs un ir vienīgais veids, kā tās aizsargāt. Šādā gadījumā personai nodibināma aizgādnība. Savukārt minētā likuma 355.pantā noteikts, ka aizgādņus pār pilngadīgajiem pēc tiesas sprieduma ieceļ attiecīgā bāriņtiesa [..].

Bāriņtiesu likuma 40.panta pirmajā daļā noteikts, ka bāriņtiesa saskaņā ar tiesas nolēmumu par aizgādnības nodibināšanu ieceļ aizgādni:

1. personai ar garīga rakstura vai citiem veselības traucējumiem, kurai rīcībspēju ierobežojusi tiesa;
2. personai, kurai tiesa nodibinājusi pagaidu aizgādnību;
3. personai, kurai rīcībspēju tiesa ierobežojusi izlaidīgas vai izšķērdīgas dzīves dēļ, kā arī alkohola vai citu apreibinošo vielu pārmērīgas lietošanas dēļ;
4. promesošās vai pazudušas personas mantai.

Savukārt atbilstoši Bāriņtiesu likumā noteiktajam, bāriņtiesa saskaņā ar notāra taisīto notariālo aktu par aizgādnības nodibināšanu mantojumam ieceļ aizgādni mantojumam.

Salīdzinot datus četru gadu periodā secināms, ka personu skaits, kurām nodibināta aizgādnība turpina pieaugt (sk.37.diagrammu). 2020.gadā bāriņtiesu lietvedībā atradās aizgādnības lietas attiecībā uz **3524 personām** (par 37 personām vairāk kā iepriekšējā gadā), kurām ar tiesas spriedumu ierobežota rīcībspēja. Par aizgādni personai ar ierobežotu rīcībspēju 2020.gada 31.decembrī bija ieceltas **3176 personas** – 2505 radinieki un 671 citas personas.

Tāpat bāriņtiesu sniegtā informācija liecina, ka 2020.gadā, salīdzinot ar 2019.gadu, samazinājies aizgādņu skaits mantojumam vai prombūtnē esošas personas mantai (sk.37.diagrammu).

 37.diagramma

Pārskata gada ietvaros – 2020.gadā **436** **personām** ar ierobežotu rīcībspēju iecelti **400 aizgādņi** (sk. 38.diagrammu).

 38.diagramma

Bāriņtiesu likuma 41.pantā paredzēts bāriņtiesas pienākums uzraudzīt aizgādņa rīcību aizgādņa pienākumu izpildē, tajā skaitā pārbaudīt, vai aizgādnis noskaidro aizgādnībā esošās personas viedokli un gribu un pārvalda mantu atbilstoši šīs personas interesēm un normatīvo aktu prasībām. Gadījumā, ja bāriņtiesa konstatē pārkāpumus aizgādņa rīcībā, bāriņtiesas kompetencē atbilstoši minētā likuma 42.pantā paredzētajam ir dot aizgādnim attiecīgus norādījumus vai pēc nepieciešamības lemt par aizgādņa atcelšanu.

2020.gadā bāriņtiesas lēmušas par **7 personu atcelšanu** no aizgādņa pienākumu pildīšanas nolaidīgas rīcības vai citu iemeslu dēļ un par **1 personu** informējusi tiesībaizsardzības iestādes.

2020.gadā likumisku iemeslu dēļ no aizgādņa pienākumu pildīšanas atbrīvotas **269 personas** – no tām 152 personas, kas ieceltas par aizgādni personām ar ierobežotu rīcībspēju un 117 aizgādņi mantojumam vai prombūtnē esošas personas mantai.

Bāriņtiesu sniegtā informācija liecina, ka 2020.gadā bāriņtiesas nav lēmušas par ārvalsts aizgādnības lietas pārņemšanu, ja personām aizgādnība nodibināta ārvalstī.

# 9. Pārskats par nepilngadīgas personas bez pavadības (trešās valsts valstspiederīgie vai bezvalstnieki) lietām

Sākot ar 2017.gadu oficiālās statistikas pārskata veidlapa par bāriņtiesu darbu ir ticis papildināta ar jaunu sadaļu, kas attiecināma uz bāriņtiesu darbību lietās, kas saistītas ar nepilngadīgām personām bez pavadības. Patvēruma likuma 1.panta 7.punktā noteikts, ka nepilngadīga persona bez pavadības ir trešās valsts valstspiederīgais vai bezvalstnieks, kas ir jaunāks par 18 gadiem un ieradies vai palicis Latvijas Republikā bez tādas personas pavadības, kura ir par viņu atbildīga saskaņā ar Latvijas Republikas normatīvajiem aktiem ģimenes tiesību jomā, (tēvs, māte, aizbildnis) līdz brīdim, kad atbildīgā persona atsāk pildīt pienākumu pret viņu.

Konvencijas par bērna tiesībām 22.pantā noteikts, ka dalībvalstis veic attiecīgus pasākumus, lai bērnam, kas vēlas iegūt bēgļa statusu vai kas tiek uzskatīts par bēgli saskaņā ar piemērojamām starptautiskajām vai attiecīgās valsts tiesībām un procedūrām, neatkarīgi no tā, vai bērnu pavada vai nepavada viņa vecāki vai kāda cita persona, nodrošinātu pienācīgu aizsardzību un humāno palīdzību to tiesību izmantošanā, kas izklāstītas šajā konvencijā un citos starptautiskos cilvēktiesībām vai humanitāriem jautājumiem veltītos dokumentos, kuru puses ir minētās valstis.

Bērnu tiesību aizsardzības likuma 74.pantā paredzēts, ja saskaņā ar starptautiskajām vai nacionālajām tiesībām bērns ir bēglis vai persona, kurai piešķirts alternatīvais statuss, viņš saņem aizsardzību un palīdzību neatkarīgi no tā, vai ir kopā ar vecākiem vai citiem pieaugušajiem vai viens atbilstoši Patvēruma likumam. Bāriņtiesa kopā ar pašvaldības sociālo dienestu un imigrācijas iestādēm veic pasākumus, lai sameklētu bērna vecākus un noskaidrotu, kādas viņam ir iespējas atgriezties ģimenē. Ja bērna vecākus neizdodas atrast, bērnam bēglim un bērnam, kuram piešķirts alternatīvais statuss, tiek nodrošināta tāda pati aprūpe kā jebkuram citam bērnam, kas palicis bez vecāku gādības.

Patvēruma likuma 6.panta sestajā daļā noteikts, ka nepilngadīga persona bez pavadības vēlmi iegūt bēgļa vai alternatīvo statusu izsaka šajā pantā noteiktajā kārtībā. Nepilngadīgu personu bez pavadības personiskajās un mantiskajās attiecībās patvēruma procedūras laikā pārstāv bāriņtiesa vai tās iecelts aizbildnis, vai bērnu aprūpes iestādes vadītājs. Savukārt minētā likuma 7.panta piektā daļa paredz, ka gadījumā, ja iesniegumu par vēlmi iegūt bēgļa vai alternatīvo statusu iesniegusi nepilngadīga persona bez pavadības, bāriņtiesa kopā ar pašvaldības sociālo dienestu, Valsts robežsardzi un Pārvaldi nekavējoties veic pasākumus, lai meklētu nepilngadīgās personas ģimenes locekļus, un noskaidro, kādas ir šīs personas iespējas atgriezties ģimenē. Bāriņtiesa nekavējoties lemj par aizbildņa iecelšanu nepilngadīgai personai bez pavadības. Lēmumu par aizbildņa iecelšanu bāriņtiesa pieņem, noskaidrojot Pārvaldes viedokli. Nepilngadīgai personai bez pavadības primāri tiek nodrošināta aprūpe pie aizbildņa vai audžuģimenē.

Analizējot bāriņtiesu iesūtītos pārskatus par darbu, VBTAI konstatēja, ka bāriņtiesu redzeslokā 2020.gadā kopumā nonākušas **5 nepilngadīgas personas bez pavadības**. No tām **1 persona, kura** nav lūgusi starptautisko aizsardzību Latvijā. 2019.gadā tās bija 11 nepilngadīgas personas, no tām 7 personas, kuras nav lūgušas starptautisko aizsardzību Latvijā. No tā 1 nepilngadīgā persona tika ievietota ilgstošas sociālās aprūpes un sociālās rehabilitācijas institūcijā.

2020.gada 31.decembrī Latvijā atradās **4 nepilngadīgi patvēruma meklētāji**. 2019.gadā 31.decembrī Latvijā atradās arī 4 nepilngadīgi patvēruma meklētāji.

# 10. Pārskats par bāriņtiesu lēmumiem un lietām

Bāriņtiesu sniegtā informācija liecina, ka četru gadu laikā ir bijusi tendence bāriņtiesu lietvedībā esošo lietu skaitam samazināties (sk.39.diagrammu). T.sk. 2020.gadā nedaudz samazinājies bāriņtiesu lietvedībā esošo lietu kopējais skaits. 2020.gadā ierosinātas **5545** jaunas lietas.

 39.diagramma

Bāriņtiesās lēmumus pieņem koleģiāli bāriņtiesas sēdē. Tāpat bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis tiesīgs pieņemt vienpersonisku lēmumu Bāriņtiesu likuma 23.pantā noteiktajos gadījumos.

2017.gadā bāriņtiesas pieņēma 13521 lēmumus, 2018.gadā bāriņtiesas kopumā pieņēma 12230 lēmumus, kas bija par 1291 lēmumu mazāk kā iepriekšējā gadā (sk. 40.diagrammu). 2019.gadā kopējais bāriņtiesu pieņemto lēmumu skaits turpinājis samazināties, 2019.gadā 117 bāriņtiesas pieņēmušas 11971 lēmumu, kas ir par 259 lēmumiem mazāk kā 2018.gadā. Savukārt 2020.gadā bāriņtiesas pieņēmušas **10776 lēmumus**, kas ir par 1195 lēmumiem mazāk kā 2019.gadā.

40.diagramma

Likumdevējs paredzējis bāriņtiesas iespējas nekavējoties reaģēt, lai novērstu bērna atrašanos veselībai vai dzīvībai bīstamos apstākļos, nodrošinot bērnam iespēju atrasties drošos apstākļos, piešķirot tās priekšsēdētājam vai loceklim tiesības pieņemt vienpersonisku lēmumu.

Atbilstoši Bāriņtiesu likuma 23.panta pirmajā daļā paredzētajam, ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par:

 1) bērna aizgādības tiesību pārtraukšanu vecākiem;

 2) bērna izņemšanu no aizbildņa ģimenes un aizbildņa atstādināšanu no pienākumu pildīšanas;

 3) bērna izņemšanu no audžuģimenes.

Pēc būtības vienpersoniskais lēmums ir pagaidu risinājums, jo nākamo 15 dienu laikā bāriņtiesas pienākumos ietilpst objektīvi un pilnīgi noskaidrot apstākļus par turpmākām vecāka iespējām īstenot bērna aizgādības tiesības vai audžuģimenes un aizbildņa iespējām turpināt pildīt savus pienākumus un koleģiāli izlemt attiecīgu jautājumu bāriņtiesas sēdē.

Bāriņtiesu pārskati par darbu liecina, ka 2020.gadā **vienpersoniski pieņemto** lēmumu skaits ir līdzīgs ar 2019.gada rādītājiem (sk. 41.diagrammu). Lielākā daļa – **359 lēmumi** pieņemti par bērna aizgādības tiesību pārtraukšanu vecākiem, **8 lēmumi** pieņemti par bērna izņemšanu no aizbildņa ģimenes un aizbildņa atstādināšanu no pienākumu pildīšanas skaits. Salīdzinājumā ar 2019.gadu samazinājies vienpersonisko lēmumu par bērna izņemšanu no audžuģimenes skaits – 2020.gadā šāds lēmums pieņemts **5** gadījumos. Vienpersonisks lēmums par bērna obligāto ārstēšanu vai sociālās rehabilitācijas saņemšanu pieņemts **4 gadījumos**. Šāds vienpersoniskais lēmumus var tikt pieņemts situācijās, ja bērns vai viņa likumiskais pārstāvis nepiekrīt bērna, kuram radušies psihiski vai uzvedības traucējumi alkoholisko dzērienu, narkotisko, psihotropo, toksisko vai citu apreibinošo vielu lietošanas dēļ vai kurš cietis no vardarbības, obligātai ārstēšanai vai sociālajai rehabilitācijai vai nepamatoti vēlas to pārtraukt. 2019.gadā šāds lēmums tika pieņemts 5 gadījumos.

 41. diagramma

Bāriņtiesu likums paredz bāriņtiesas kompetenci, aizstāvot bērna vai aizgādnībā esošās personas intereses, pieņemt lēmumus arī citu bāriņtiesas lietvedībā esošo kategoriju lietās. Šādu lēmumu apkopojums skatāms 2.tabulā.

|  |  |  |  |  |
| --- | --- | --- | --- | --- |
| **Citi bāriņtiesās pieņemtie lēmumi** | **2017** | **2018** | **2019** | **2020** |
| Pieņemtie lēmumi par bērnu un personu ar ierobežotu rīcībspēju mantisko interešu nodrošināšanu vai aizstāvību. | 1295 | 1261 | 1303 | 1332 |
| Bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību. | 850 | 855 | 842 | 934 |
| Bērnu skaits, par kuriem bāriņtiesa pieņēmusi lēmumu par valsts sociālo pabalstu, apgādnieka zaudējuma pensijas un atbalsta ar celiakiju slimiem bērniem, kuriem nav noteikta invaliditāte, izmaksāšanu personai, kura faktiski audzina bērnu vai izmaksāšanu pašam bērnam, ja viņš sasniedzis 15 gadu vecumu. | 442 | 380 | 295 | 254 |
| Bērnu skaits, kuri nosūtīti konsultācijas saņemšanai pie ģimenes ārsta, psihologa vai cita speciālista. | 173 | 170 | 23\*[[6]](#footnote-6) | 12 |
| Bērnu skaits, par kuriem bāriņtiesa pieņēmusi lēmumu par bērna vārda, uzvārda vai tautības ierakstu. | 92 | 120 | 91 | 112 |
| Nepilngadīgo personu skaits, par kurām bāriņtiesa pieņēmusi lēmumu par atļaujas došanu stāties laulībā pirms 18 gadu vecuma sasniegšanas. | 0 | 3 | 3 | 2 |
| Bērnu skaits, par kuriem bāriņtiesa pieņēmusi lēmumu par pilngadības piešķiršanu pirms 18 gadu vecuma sasniegšanas. | 0 | 2 | 2 | 1 |

 2.tabula

 Analizējot bāriņtiesu iesniegtos datus četru gadu periodā, secināms, ka pieaug pieņemto lēmumu skaits par bērnu un personu ar ierobežotu rīcībspēju mantisko interešu nodrošināšanu vai aizstāvību, tāpat 2020.gadā pieaudzis bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību. Tāpat vērojama tendence pieaugt bērnu skaitam, par kuriem bāriņtiesa pieņēmusi lēmumu par bērna vārda, uzvārda vai tautības ieraksta maiņu.

# 11. Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā

Administratīvās rajona tiesas (turpmāk – tiesa) kompetencē ir izvērtēt bāriņtiesas kā aizbildnības un aizgādnības iestādes pieņemtā lēmuma (administratīvā akta) un faktiskās rīcības tiesiskumu un pamatotību. Atbilstoši Bāriņtiesu likuma 49.panta otrajā daļā paredzētajam, bāriņtiesas lēmumu ieinteresētā persona var pārsūdzēt tiesā Administratīvā procesa likuma noteiktajā kārtībā.

Savukārt Administratīvā procesa likuma 103.panta pirmajā daļā noteikts, ka administratīvā procesa tiesā būtība ir tiesas kontrole pār iestādes izdota administratīvā akta vai iestādes faktiskās rīcības tiesiskumu vai lietderības apsvērumiem rīcības brīvības ietvaros. Tiesiskums tiek vērtēts, pārbaudot, vai iestāde ir rīkojusies saskaņā ar procesuālajām un materiālajām tiesību normām. Lietderības apsvērumi tiek vērtēti, pārbaudot, vai administratīvais akts izdots pamatoti un vai tas pārlieku neierobežo personas intereses, samērojot tās ar sabiedrības interešu aizsardzību. Tiesa administratīvajā procesā objektīvi noskaidro lietas apstākļus un dod tiem juridisku vērtējumu.

Pārskatos par darbu bāriņtiesas sniedz informāciju par lēmumu skaitu, kuri pārskata gadā pārsūdzēti tiesā, un gadījumos, kad pārskata gada ietvaros lieta tiesā ir tikusi izskatīta – informāciju par pārsūdzības rezultātu.

42.diagrammā apkopotā informācija liecina, ka no 2020.gada pieaudzis tiesā pārsūdzēto bāriņtiesas lēmumu skaits.

 42.diagramma

2020.gadā tika pārsūdzēti **90 lēmumi**, no kuriem 30 lēmumi atstāti spēkā, 4 lēmumi atcelti, bet pārējo lēmumu izskatīšana vēl nav noslēgusies. Visbiežāk tiesā pārsūdzēti bāriņtiesas lēmumi par bērna aizgādības tiesību pārtraukšanu vecākiem (2020.gadā – **44 lēmumi**). 2020.gadā pārsūdzēti **7 lēmumi** par aizbildņa atcelšanu no pienākumu pildīšanas, **6 lēmumi** par aizbildņa iecelšanu. Tāpat pārsūdzēti **5 lēmumi** par aizgādņa iecelšanu mantojumam un **3 lēmumi** par aizgādņa iecelšanu personai ar ierobežotu rīcībspēju.

Bāriņtiesas faktisko rīcību privātpersona, iesniedzot attiecīgu pieteikumu tiesā, var pārsūdzēt tāpat kā bāriņtiesas lēmumu. 2020.gadā bāriņtiesas faktiskā rīcība pārsūdzēta 8 gadījumos, 2 pieņemts bāriņtiesai labvēlīgs tiesas spriedums, savukārt 3 gadījumos pieņemts bāriņtiesai nelabvēlīgs tiesas spriedums. 3 gadījumos lietas izskatīšana tiesā vēl nav pabeigta. 2019.gadā bāriņtiesas faktiskā rīcība pārsūdzēta 11 gadījumos, 3 pieņemts bāriņtiesai labvēlīgs tiesas spriedums, savukārt 3 gadījumos pieņemts bāriņtiesai nelabvēlīgs tiesas spriedums. 5 gadījumos lietas izskatīšana tiesā vēl nav pabeigta. 2018.gadā bāriņtiesas faktiskā rīcība pārsūdzēta 11 gadījumos, 6 gadījumos pieņemts bāriņtiesai labvēlīgs tiesas spriedums, savukārt 3 gadījumos pieņemts bāriņtiesai nelabvēlīgs tiesas spriedums, 2 gadījumos lietas izskatīšana tiesā vēl nav pabeigta. 2017.gadā bāriņtiesas faktiskā rīcība pārsūdzēta 2 gadījumos, pieņemts 1 bāriņtiesai labvēlīgs tiesas spriedums, otrajā gadījumā lietas izskatīšana tiesā vēl nav pabeigta.

43.diagramma

No 43.diagrammas noprotams, ka visvairāk bāriņtiesas faktiskās rīcības pārsūdzēšanas gadījumi bijuši 2018.gadā un 2019.gadā. Savukārt vismazāk bāriņtiesas faktiskā rīcība ir pārsūdzēta 2017.gadā.

Bāriņtiesu pārskatos par darbu bāriņtiesas sniegušas informāciju, ka 2020.gadā spēkā stājušies spriedumi par iepriekšējos gados ierosinātajām lietām. Tiesas ir izvērtējušas **26 bāriņtiesu lēmumus**, no tiem 21 bāriņtiesas lēmums atstāts spēkā, savukārt 6 bāriņtiesu lēmumi atcelti (kāda bāriņtiesa norādījusi, ka viena lēmuma gadījumā lēmums daļā ir atstāts spēkā, bet daļā atcelts).

1. PMLP iedzīvotāju reģistra dati, 01.01.2018. Latvijā reģistrēti 376112 bērni

<https://www.pmlp.gov.lv/lv/assets/documents/1aaaa/ISPB_Pasvaldibas_bernu_skaits_pagasti.pdf> [↑](#footnote-ref-1)
2. PMLP iedzīvotāju reģistra dati, 01.01.2019. Latvijā reģistrēti 375502 bērni

<https://www.pmlp.gov.lv/lv/assets/backup/ISPB_Pasvaldibas_bernu_skaits_pagasti.pdf> [↑](#footnote-ref-2)
3. PMLP iedzīvotāju reģistra dati, 01.01.2019. Latvijā reģistrēti 375275 bērni

https://www.pmlp.gov.lv/lv/assets/ISPB\_Pasvaldibas\_bernu\_skaits\_pagasti\_2020.pdf [↑](#footnote-ref-3)
4. PMLP iedzīvotāju reģistra dati, 01.01.2019. Latvijā reģistrēti 375275 bērni

https://www.pmlp.gov.lv/lv/assets/ISPB\_Pasvaldibas\_bernu\_skaits\_pagasti\_2020.pdf [↑](#footnote-ref-4)
5. Adopcijas kārtības 25.punkts [↑](#footnote-ref-5)
6. Datu samazinājums skaitāms ar precīzu vadlīniju sniegšanu bāriņtiesām par to, ka minētajā ailē atspoguļojams bērnu skaits, kuri speciālista konsultācijai nosūtīti ar bāriņtiesas lēmumu atbilstoši Bāriņtiesu likuma 18.panta trešajā daļā noteiktajam. [↑](#footnote-ref-6)